Nariadenie Slovenskej národnej rady č. 104 zo dňa 23. augusta 1945 o konfiškovaní a urýchlenom rozdelení pôdohospodárskeho majetku Nemcov, Maďarov, ako aj zradcov a nepriateľov slovenského národa
Citované podľa:
Štefan Šutaj, Peter Mosný, Milan Olejník, Prezidentské dekréty Edvarda Beneša v povojnovom Slovensku (Veda, vydavateľstvo SAV Brat 2002)

Slovenská národná rada uzniesla sa na tomto nariadení:

 §1
 (1) S okamžitou platnosťou a bez náhrady konfiškuje sa pre účely pozemkovej reformy pôdohospodársky majetok na území Slovenska, ktorý je vo vlastníctve:
 a) osôb nemeckej národnosti,
 b) osôb maďarskej národnosti, ktoré 1. novembra 1938 nemali československú štátnu príslušnosť,
 c) osôb maďarskej národnosti, pokiaľ prevyšuje výmeru 50 ha,
 d) zradcov a nepriateľov slovenského národa akejkoľvek národnosti,
 e) účastinných a iných spoločnosti a právnických osôb, v ktorých kapitálovú alebo majetkovú účasť ku dňu 1. marca 1945 prevažne vlastnili alebo mali v držbe osoby nemeckej alebo maďarskej národnosti, pokiaľ tieto osoby nepreukážu, že sa činne zúčastnili na protifašistickom boji, alebo osoby, ktoré spadajú pod ustanovenie ods. 5,
 f) účastinných a iných spoločnosti a právnických osôb, ktorých správa zámerne a aktívne slúžila nepriateľskému vedeniu vojny alebo fašistickým a nacistickým účelom. Výnimky z tohto ustanovenia povoľuje Predsedníctvo Slovenskej národnej rady.
 (2) Konfiškácii podliehajú aj podiely na pôdohospodárskom majetku (§ 2), ktorých vlastníkmi sú osoby uvedené v ods. 1.
 (3) Nekonfiškuje sa podľa ods. l pôdohospodársky majetok tých osôb nemeckej národnosti, ktoré sa činne zúčastnili na protifašistickom boji, pokiaľ ich pôdohospodársky majetok neprevyšuje výmeru 50 ha pôdy vôbec.
 (4) Pre posúdenie príslušnosti k nemeckej alebo maďarskej národnosti je rozhodujúcim najmä jazyk užívaný v rodinnom styku, alebo príslušnosť k maďarskej alebo nemeckej politickej strane po 29. septembri 1938, alebo priznanie národnosti pri niektorom sčítaní ľudu po roku 1929.
 (5) Za zradcov a nepriateľov slovenského národa treba pokladať osoby, ktoré sa považujú za osoby štátne nespoľahlivé podľa § 4 nariadenia č. 50/1945 Zb. n. SNR.
 (6) O tom, ktoré osoby treba považovať za osoby nemeckej či maďarskej národnosti (ods. 4) alebo za zradcov a nepriateľov slovenského národa (ods. 5), o tom, či účastinné a iné spoločnosti a právnické osoby spadajú pod ustanovenie ods. l písm. e) alebo f), ako aj o tom, či možno pripustiť výnimku podľa ods. 3, rozhodne Predsedníctvo Slovenskej národnej rady na návrh Povereníctva Slovenskej národnej rady pre pôdohospodárstvo a pozemkovú reformu, podaný v dohode s Povereníctvom Slovenskej národnej rady pre veci vnútorné.
 (7) Rozhodnutím Predsedníctva Slovenskej národnej rady podľa ods. 6 považuje sa majetok takejto osoby za skonfiškovaný podľa ods. l alebo 2 dňom účinnosti tohto nariadenia. Proti tomuto rozhodnutiu sťažnosť na Najvyšší správny súd sa nepripúšťa.
 §2 Pôdohospodárskym majetkom podľa tohto nariadenia treba rozumieť súbor poľnohospodárskych nehnuteľností a lesov, k nim patriace budovy a zariadenia slúžiace vlastnému poľnému a lesnému hospodárstvu, závody pôdohospodárskeho priemyslu, ktoré sú vo vlastníctve osôb uvedených v § l ods. l, ak nie sú právne a hospodársky samostatné, ako aj hnuteľné príslušenstvo (vlastnému poľnému a lesnému hospodárstvu slúžiaci živý a mŕtvy inventár a poľnohospodárske zásoby, z prevádzky pôdohospodárstva pochádzajúce peniaze, pohľadávky a cenné papiere), ďalej vinohrady, záhrady, rybníky, stavebné parcely, ktoré sú súčasťou poľnohospodárskeho celku, také obytné domy a iné budovy, ktoré podľa svojej povahy môžu byť používané k účelom poľnohospodárskym alebo sú vhodné na ubytovanie presídlencov pri vnútornej kolonizácii a všetky vecné užívacie práva bez ohľadu na to, či sú samostatné alebo či sú príslušenstvom vlastníctva konfiškovaného majetku alebo jeho časti.
 §3
 (1) Ak pôdohospodársky majetok podliehajúci konfiškácii patrí vlastníckym právom osobe nemeckej alebo maďarskej národnosti alebo osobe uvedenej v § l ods. 5, môžu jej manžel (manželka) alebo deti, a to vlastné alebo osvojené, ak sú slovenskej (slovanskej) národnosti, majú alebo nadobudnú československé štátne občianstvo podľa ústavného dekrétu prezidenta republiky č. 33/1945 Zb. z. a n. a nespadajú pod ustanovenia g l ods. 5 žiadať, aby majetok do výmery 50 ha nebol konfiškovaný.
 (2) O žiadosti podľa ods. l rozhoduje na návrh Povereníctva Slovenskej národnej rady pre veci vnútorné, podaný v dohode s Povereníctvom Slovenskej národnej rady pre pôdohospodárstvo a pozemkovú reformu, Predsedníctvo Slovenskej národnej rady, ktoré v prípade vyhovenia žiadosti súčasne nariadi bezplatný prevod od konfiškácie oslobodeného majetku alebo jeho časti v prospech žiadateľa (žiadateľov).
 (3) Rozhodnutie Predsedníctva Slovenskej národnej rady o bezplatnom prevode podľa ods. l a 2 je verejnou listinou i pre vklad vlastníckeho práva podľa pozemnoknižného poriadku.
 §4
 (1) Ak je skonfiškovaný majetok v árende (nájme) a árendátorom (nájomcom) nie je osoba nemeckej alebo maďarskej národnosti alebo osoba spadajúca pod ustanovenie § l ods. 5, árendálny (nájomný) pomer zaniká koncom hospodárskeho roku 1944/1945; v prípadoch mimoriadneho zreteľa hodných Povereníctvo Slovenskej národnej rady pre pôdohospodárstvo a pozemkovú reformu môže takýto árendálny (nájomný) pomer predĺžiť o jeden hospodársky rok. V ostatných prípadoch zaniká árendálny (nájomný) pomer dňom vstupu do držby nehnuteľnosti prídelcom.
 (2) Ak árendálny (nájomný) pomer zanikol podľa prvej vety ods. l, árendátor (nájomca) má nárok na vydanie svojho živého a mŕtveho inventáru, ako aj poľnohospodárskych zásob, pričom však mu nepatrí náhrada škody a ušlého zisku z dôvodu predčasného zrušenia árendálneho (nájomného) pomeru okrem náhrady za investície do nehnuteľnosti vložené.
 (3) Na príkaz Povereníctva Slovenskej národnej rady pre pôdohospodárstvo a pozemkovú reformu je povinný árendátor (nájomca) uvedený v ods. 2 odpredať svoj celý živý a mŕtvy inventár a zásoby (ods. 2) alebo časť týchto vecí prídelcovi (prídelcom) pôdy, a to za bežnú cenu a podľa smerníc uvedeného povereníctva. Tento príkaz vydá povereníctvo po dohode s okresným národným výborom.
 (4) Ustanovenia ods. 2 neplatia, ak árendátorom (nájomcom) bola osoba, ktorá spadá pod ustanovenia § l ods. 5.
 (5) Árendálne (nájomné), splatné po 1. marci 1945, je povinný árendátor (nájomca) platiť Povereníctvu Slovenskej národnej rady pre pôdohospodárstvo a pozemkovú reformu (Slovenskému pozemkovému fondu).
 (6) Dňom 1. septembra 1945 zrušujú sa všetky zmluvy týkajúce sa lesov, spadajúcich pod konfiškáciu, ktorými boli odpredané pôvodnými vlastníkmi (§ 1) etáty lesných ťažieb, iné produkty lesného hospodárstva, lesného priemyslu (§ 2) a vôbec výťažky lesnej, poťažne k lesu patriacej pôdy. Ohľadom náhrady škody a ušlého zisku, ako aj investícií, platí obdobne ustanovenie ods. 1. až 4.
 §5
 (1) Patronátne práva a povinnosti viaznuce na pôdohospodárskych majetkoch, skonfiškovaných podľa § l, zanikajú dňom konfiškácie. V prípadoch osobitného zreteľa hodných môže Povereníctvo Slovenskej národnej rady pre pôdohospodárstvo a pozemkovú reformu poskytnúť cirkvám náhradu.
 (2) Otázka dlhov a nárokov, viaznucich na skonfiškovaných majetkoch (§ l)/ vyrieši sa osobitne.
 §6
 (l)Pôdohospodársky majetok možno prideliť do vlastníctva:
 a) deputátnikovi a poľnohospodárskemu robotníkovi vo výmere do 8 ha ornej alebo do 12 ha poľnohospodárskej pôdy, ale najmenej 5 ha ornej pôdy,
 b) maloroľníkovi vo výmere doplňujúcej jeho vlastný pozemkový majetok tak, aby vlastnil spolu najviac 8 ha ornej alebo 12 ha poľnohospodárskej pôdy,
 c) maloroľníkovi s mnohočlennou rodinou vo výmere doplňujúcej jeho vlastný pozemkový majetok tak, aby vlastnil spolu najviac 10 ha ornej alebo 15 ha poľnohospodárskej pôdy,
 d) robotníkovi, úradníkovi a maloživnostníkovi na stavebné ciele vo výmere najviac 0.5 ha, alebo na zriadenie ovocnej záhrady vo výmere najviac l ha,
 e) obciam a okresom na verejné ciele,
 f) stavebným, regulačným a okrem toho iným družstvám, ktoré sú zložené z oprávnených uchádzačov podľa písm. a) až c),
 g) priemyselným a iným podnikom alebo ústavom na ciele prevádzkové a sociálne, ak potreba prídelu je náležito odôvodnená a potvrdená Povereníctvom Slovenskej národnej rady pre zdravotníctvo alebo Povereníctvom Slovenskej národnej rady pre sociálnu starostlivosť.
 (2) Väčšie ovocné záhrady možno prideliť len kvalifikovaným záhradníkom alebo osobám, ktoré môžu preukázať odborné znalosti a skúsenosti v ovocinárstve.
 (3) O prídeloch pôdy v najvyššej výmere, ako aj o majetku doplnenom prídelom na najvyššiu výmeru (ods. l písm. a) až c) a § 7) platia ustanovenia zákona č. 81/1920 Zb. z. a n. o roľníckych nedieloch.
 §7
 (l) Žiadateľom osídlovaným v rámci vnútornej kolonizácie pôdu možno prideliť vo výmere do 20 ha.
 (2) Ak pri vnútornej kolonizácii presídlenec odovzdá svoj doterajší pôdohospodársky majetok na ciele pozemkovej reformy, možno mu prideliť v novom sídle väčšiu výmeru pôdy, než akú zanechal, ale najviac do výmery 20 ha.
 §8 Pri repatriácii Slovákov z cudziny možno na návrh Povereníctva Slovenskej národnej rady pre pôdohospodárstvo a pozemkovú reformu pôdu prideliť do výmery 50 ha.
 §9
 (1) Poľnohospodárske statky a iné väčšie pôdohospodárske podniky, ako aj priemyselné závody tejto povahy, ktorých delenie z hľadiska verejného záujmu alebo z dôvodov poľnohospodárskej výroby je nežiadúce, majú byť pridelené štátu alebo družstvám, utvoreným z oprávnených uchádzačov za účelom spoločného užívania, na verejnoprospešné ciele (hospodárske školy, výskumné stanice, ozdravovne, detské domovy, odborné hospodárstva, žrebčince a žrebčíny, vzorné statky pre chov plemenného dobytka a pod.).
 (2) O otázke nedeliteľnosti a o záujmoch podľa ods. l rozhodne Zbor povereníkov Slovenskej národnej rady uznesením na návrh Povereníctva Slovenskej národnej rady pre pôdohospodárstvo a pozemkovú reformu.
 (3) Skonfiškované budovy, zariadenia slúžiace vlastnému poľnohospodárskemu alebo lesnému hospodárstvu, závody pôdohospodárskeho priemyslu, sady, pamätnosti a pod., ako aj všetky skonfiškované hnuteľnosti, ak už podľa ods. l a 2 nezostanú vo vlastníctve štátu pre verejné ciele, môžu sa prideliť do vlastníctva za obdobného rozhodnutia podľa §13:
 a) prídelcom uvedeným v § 6 ods. l, alebo
 b) družstvám, utvoreným z roľníkov na spoločné užívanie prideleného objektu.
 §10 Väčšie hospodárske súčiastky mŕtveho inventáru ako traktory, mláťačky, parné pluhy, autá a pod. treba spravidla prideliť štátu, družstvám alebo na návrh okresného národného výboru takým jednotlivcom (deputátnikom), ktorí majú odborné znalosti v zachádzaní s uvedenými predmetmi.
 §11
 (1) Súvislé lesné plochy vo výmere nad 50 ha, ako aj lesné plochy bez ohľadu na výmeru, ktoré so štátnymi lesmi susedia, alebo ktoré s týmito možno spojiť v súvislý celok, pridelia sa štátu.
 (2) Lesné plochy, nepresahujúce výmeru 50 ha, ktoré nemožno spojiť v súvislý celok so štátnou lesnou pôdou, pridelia sa lesným družstvám alebo lesným spoločenstvám a hospodársky slabším obciam, výnimočne aj jednotlivcom. Tieto družstvá a spoločenstvá podliehajú štátnemu dozoru.
 (3) Subjektom uvedeným v ods. l a 2 treba s lesmi prideliť aj príslušný lesný priemysel (píla, kameňolom, teheľňa a pod.), poľnohospodársku a inú (neplodnú) pôdu, ktorá leží vo vnútri lesa a je súčiastkou lesného hospodárstva, tomuto hospodárstvu patriace okrajové enklávy, ako aj príslušné dopravné zariadenia slúžiace lesnému hospodárstvu (cesty, úzkokoľajné železnice a pod.).
 §12 Prednostné právo na prídel majú osoby, ktoré sa vyznamenali a zaslúžili v národne oslobodzovacom boji, najmä vojaci a partizáni, ich rodinní príslušníci a pozostalí, ako aj roľníci postihnutí vojnou. Tieto okolnosti treba náležito preukázať.
 §13
 (1) Pri miestnom národnom výbore, v obvode ktorého je pôdohospodársky majetok skonfiškovaný, vyvolia si uchádzači prípustní podľa § 6 ods. l písm. a) až d) miestnu roľnícku komisiu, pozostávajúcu najviac z 10 členov.
 (2) Delegáti miestnych roľníckych komisií vyvolia na schôdzke okresnú roľnícku komisiu pri okresnom národnom výbore, ktorá môže mať najviac 10 členov.
 (3) Miestna roľnícka komisia vypracuje prídelový plán s návrhom na prídelovú cenu a predloží ho na schválenie okresnej roľníckej komisii.
 (4) Okresná roľnícka komisia preskúma predložené prídelové plány a návrhy na prídelovú cenu a na ich základe vypracuje prídelový plán a rozvrh prídelových cien pre celý okres. Ak nie sú rozpory medzi prídelovými plánmi a návrhmi na prídelovú cenu, predloženými miestnymi roľníckymi komisiami, alebo ak dôjde medzi nimi k dohode, má sa okresný prídelový plán a rozvrh prídelových cien pokladať za konečný, ak je v súhlase s ustanoveniami tohoto nariadenia.
 (5) Cieľom zistenia, či sú splnené podmienky uvedené v ods. 4, okresné roľnícke komisie predložia svoj prídelový plán s rozvrhom prídelových cien Povereníctvu Slovenskej národnej rady pre pôdohospodárstvo a pozemkovú reformu, ktoré ho môže zmeniť, ak ustanovenia tohto nariadenia nie sú v ňom dodržané.
 (6) Ak okresná roľnícka komisia nemôže prekonať rozpory medzi prídelovými plánmi a návrhmi na prídelovú cenu miestnych roľníckych komisií a nedôjde k dohode, alebo v prípade rozporu medzi susednými okresnými roľníckymi komisiami, okresná roľnícka komisia predloží vec na rozhodnutie Povereníctvu Slovenskej národnej rady pre pôdohospodárstvo a pozemkovú reformu.
 (7) Príslušný národný výbor je povinný skonfiškovanie majetku a jeho právoplatné pridelenie oznámiť príslušnému daňovému úradu a katastrálnemu meračskému úradu.
 § 14 Povereníctvo Slovenskej národnej rady pre pôdohospodárstvo a pozemkovú reformu vyšle k okresným roľníckym komisiám svoje orgány, ktoré pomáhajú pri technických prácach prideľovania a s ktorými miestne a okresné roľnícke komisie majú spolupracovať.
 §15
 (1) Návrh na prídelovú cenu (§ 13 ods. 3) má sa zostaviť podľa výnosnosti, polohy, vzdialenosti a stavu obrobenia pôdy (hnojenie, siatba, sadba) a podľa majetkových a rodinných pomerov prídelcu, a to:
 a) najnižšie vo výške hodnoty jednej priemernej ročnej úrody na navrhovanej výmere pôdy,
 b) najvyššie vo výške hodnoty dvoch priemerných ročných úrod na navrhovanej výmere pôdy,
 c) kde by hodnota budov nebola dostatočne nahradená v cene, určenej podľa písm. a) a b), má sa pri určovaní prídelovej ceny vziať zreteľ na význam a hodnotu budov.
 (2) Prídelovú cenu za lesnú pôdu navrhne príslušná miestna roľnícka komisia po vypočutí odborníkov určených Povereníctvom Slovenskej národnej rady pre pôdohospodárstvo a pozemkovú reformu.
 §16 Prídelová cena za pridelený živý a mŕtvy inventár, poľnohospodárske zásoby, iné zariadenia a pod. má sa určiť vo výške ich bežnej hodnoty.
 §17
 (1) V prídelovej cene, určenej podľa §§ 15 a 16, zahrnuté sú všetky výdavky a poplatky, spojené so skonfiškovaním (§ 1), pridelením (§§ 6 až 11) a s pozemnoknižným prevedením skonfiškovaného majetku.
 (2) Pozemnoknižné prevedenie prídelu obstará Povereníctvo Slovenskej národnej rady pre pôdohospodárstvo a pozemkovú reformu na vlastné trovy.
 (3) Prevody majetku podľa tohto nariadenia sú oslobodené od poplatkov a dávok.
 §18
 (1) Pri Povereníctve Slovenskej národnej rady pre pôdohospodárstvo a pozemkovú reformu zriaďuje sa Slovenský pozemkový fond (v ďalšom texte „Fond“).
 (2) Do Fondu plynú príjmy pozemkovej reformy podľa tohto nariadenia. Finančné prostriedky Fondu použijú sa na hradenie dlhov a záväzkov, viaznúcich na skonfiškovaných majetkoch, pokiaľ tieto budú uznané a prevzaté, a na hradenie ostatných výdavkov, spojených s výkonom pozemkovej reformy podľa tohto nariadenia. Fond vedie Povereníctvo Slovenskej národnej rady pre pôdohospodárstvo a pozemkovú reformu
 (3) Za podmienok, ktoré určí Povereníctvo Slovenskej národnej rady pre pôdohospodárstvo a pozemkovú reformu so súhlasom Povereníctva Slovenskej národnej rady pre financie, možno poskytovať z Fondu i úvery Správe majetkov pre pozemkovú reformu (§ 20).
 (4) Záverečný účet Fondu zostaví každoročne Povereníctvo Slovenskej národnej rady pre pôdohospodárstvo a pozemkovú reformu a predloží ho Najvyššiemu kontrolnému dvoru.
 §19
 (1) Určená prídelová cena (§§ 15 a 16) spláca sa Fondu:
 a) jednorazovo, najneskôr do 8 mesiacov od ujatia sa držby prídelu, v peniazoch alebo v naturáliách,
 b) v splátkach v peniazoch alebo v naturáliách, a to:
 1. 10 % prídelovej ceny za pôdu (§ 15) a príslušenstvá (§ 16) treba zaplatiť pri prevzatí pridelenej pôdy do držby. Na návrh miestnej roľníckej komisie, ktorý sa má podať už v prídelovom pláne (§ 13), môže Povereníctvo Slovenskej národnej rady pre pôdohospodárstvo a pozemkovú reformu povoliť odklad prvej splátky najviac na 3 ro-ký:
 2. zvyšok prídelovej ceny je splatný podľa splátkového plánu, vyhotoveného Povereníctvom Slovenskej národnej rady pre pôdohospodárstvo a pozemkovú reformu, najneskoršie však do 15 rokov odo dňa ujatia sa držby prideleného majetku.
 (2) Výška úrokov sa určí v splátkovom pláne (ods. l písm. b) č. 2). V prípadoch osobitného zreteľa hodných a sociálne odôvodnených môže Povereníctvo Slovenskej národnej rady pre pôdohospodárstvo a pozemkovú reformu na návrh roľníckych komisií povoliť bezúročnosť splátok na prídelovú cenu. Ak je prídelcom deputátnik alebo poľnohospodársky robotník, splátky na prídelovú cenu sú vždy bezúročné.
 §20
 (1) Pri Povereníctve Slovenskej národnej rady pre pôdohospodárstvo a pozemkovú reformu zriaďuje sa „Správa majetkov pre pozemkovú reformu“ (v ďalšom texte „Správa“), ktorej úlohou je:
 a) spravovať do odovzdania prídelcom pôdohospodársky majetok skonfiškovaný podľa § l,
 b) napomáhať prídelcom pri hospodárení, najmä pri vnútornej kolonizácii,
 c) dozerať nad hospodárením prídelcov.
 (2) Správa je samostatnou právnickou osobou. Jej štatút vydá Zbor povereníkov Slovenskej národnej rady na návrh Povereníctva Slovenskej národnej rady pre pôdohospodárstvo a pozemkovú reformu, v ktorom sa upraví právomoc orgánov Správy, ako aj obsah a rozsah pomoci a dozoru (ods. l písm. b) a c)).
 (3) Záverečný účet Správy schvaľuje povereník Slovenskej národnej rady pre pôdohospodárstvo a pozemkovú reformu po dohode s Povereníctvom Slovenskej národnej rady pre financie a Najvyšším kontrolným dvorom.
 (4) Odo dňa skonfiškovania majetku až do jeho odovzdania prídelcom do vlastníctva Správa je povinná platiť všetky dane, dávky a poplatky s prirážkami a s príslušenstvom, prepísané jej zo spravovaného majetku, poťažne z výťažku na ňom dosiahnutého.
 (5) Prebytky Správy pripadnú Fondu.
 §21
 (1) Pri určovaní výmery 50 ha, ktorá sa ponecháva osobám maďarskej národnosti podľa § l ods. l písm. c) a osobám nemeckej národnosti podľa § l ods. 3, ako aj osobám podľa § 3 ods. l, má sa postupovať tak, aby sa vytvorili podmienky pre účelný hospodársky celok.
 (2) Zásadu uvedenú v ods. l treba zachovávať aj pri konfiškovaní a za-beraní živého a mŕtveho inventáru a zásob, ako aj obytných budov a zariadení v prípadoch, na ktoré sa vzťahuje ustanovenie ods. 1.
 (3) Pri ponechaní výmery 50 ha pôdy podľa ods. l a 2 závody pôdohospodárskeho priemyslu ( cukrovary, liehovary, sušiarne, píly, kameňolomy, tehelne a pod.) konfiškujú sa v celosti.
 §22 Scudziť, dať do árendy (prenajať) a zaťažiť majetok, pridelený podľa tohto nariadenia, možno len s predchádzajúcim súhlasom Povereníctva Slovenskej národnej rady pre pôdohospodárstvo a pozemkovú reformu.
 §23
 (1) Prídelca je povinný na pridelenom majetku hospodáriť so starostlivosťou riadneho hospodára.
 (2) Ak prídelca nehospodári so starostlivosťou riadneho hospodára, môže mu Povereníctvo Slovenskej národnej rady pre pôdohospodárstvo a pozemkovú reformu do 10 rokov odo dňa ujatia sa držby po vypočutí miestnej organizácie Jednotného zväzu slovenských roľníkov a okresného národného výboru pridelený majetok odňať a prideliť ho inej podľa tohto nariadenia kvalifikovanej osobe, o ktorej možno odôvodnene predpokladať, že bude na ňom riadne hospodáriť.
 §24
 (1) O stálych zamestnancov slovanskej národnosti, pokiaľ nie sú zradcami a nepriateľmi slovenského národa (§ l ods. 5), ktorí v dôsledku vykonania tohto nariadenia stratia svoje doterajšie zamestnanie, treba sa postarať jedným z týchto spôsobov:
 1. prídelom pôdy,
 2. odškodnením v peniazoch,
 3. prijatím do služieb štátu.
 (2) Zamestnanca (ods. 1) možno prijať do štátnej služby, ak vyhovuje prepísaným podmienkam, bez ohľadu na vek.
 (3) Podrobné predpisy o odškodnení stálych zamestnancov (ods. 1) určí Zbor povereníkov Slovenskej národnej rady.
 §25 Ustanovenia tohto nariadenia platia aj na pôdohospodársky majetok (§ 2), ktorý prepadol v prospech štátu pri odsúdení pre trestné činy podľa nariadenia č. 33/1945 Zb. n. SNR (§ 74 vyk. nar. č. 55/1945 Zb. n. SNR).
 §26
 (1) Nariadenie Predsedníctva Slovenskej národnej rady č. 4/1945 Zb. n. SNR sa zrušuje.
 (2) Úkony, rozhodnutia a opatrenia učinené podľa nariadenia Predsedníctva Slovenskej národnej rady č. 4/1945 Zb. n. SNR ostávajú v platnosti; odo dňa vyhlásenia tohto nariadenia ďalšie pokračovanie v prípadoch právoplatne nedokončených treba konať podľa ustanovení tohto nariadenia.
 (3) Práva k nehnuteľnostiam, uvedeným v § 4 ods. 2 nariadenia č. 52/1945 Zb. n. SNR, vykonáva Správa (§ 20).
 §27 Toto nariadenie platí odo dňa 1. marca 1945; vykoná ho povereník Slovenskej národnej rady pre pôdohospodárstvo a pozemkovú reformu so zúčastnenými povereníkmi.

Šmidke v. r.

Dr. Lettrich v. r.

Dokumenty